
Hozamfokozás mikorrhiza készítmény alkalmazásával szabadföldi kápia paprika termesztésben

Kísérletemben két különböző talajtípuson vizsgáltam egy mikorrhiza alapú növényi biostimulánssal történő kezelés hatását szabadföldi kápia paprika egyes vegetatív és generatív paramétereire az otthoni családi gazdaságban. A kísérlet eredményeképp megállapítottuk, hogy a mikorrhiza oltást kapott növények több paraméter tekintetében jobb eredményt mutattak, mint a kontroll, de a legjobb eredményeket a két alkalommal (magvetéskor, illetve palántázáskor) történő kezeléssel értük el. Az ilyen módon kezelt növények tövenkénti átlaghozamai és tövenkénti átlagbogyószámai szignifikáns különbséget mutattak a kontrollhoz képest. Szemrevételezés alapján a vetésnél oltott palánták erősebb gyökérzetet fejlesztettek, kiültetés után az oltott növények jobb lombborítottsággal és nagyobb levelekkel rendelkeztek. A mikorrhiza gombával oltott növények betakarítás után mért gyökérzetek száraztömegének kezelésenkénti átlaga is szinte minden esetben meghaladta a kontrollt. A kísérlet során megállapításra került továbbá, hogy mikorrhiza oltás hatására javul a bogyók minősége is.



